



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

   DE DISCIPLINĂ ŞI IMUNITĂŢI
	
	           Bucureşti, 28 februarie 2017
           Nr. Plx. 130/2017


A V I Z 

referitor la Propunerea legislativă pentru modificarea art.3 alin.(1) din Legea nr.1/1998 privind organizarea şi funcţionarea Serviciului de Informaţii Externe
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare în procedură de urgență cu Propunerea legislativă pentru modificarea art.3 alin.(1) din Legea nr.1/1998 privind organizarea şi funcţionarea Serviciului de Informaţii Externe, trimisă cu adresa nr. Plx. 130 din 20 februarie 2017, înregistrată la Comisia juridică, de disciplină şi imunităţi sub nr.4c-11/313 din 21 februarie 2017.

Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este primă Cameră sesizată.

Propunerea legislativă are ca obiect de reglementare modificarea art.3 alin.(1) din Legea nr.1/1998, în sensul creşterii numărului de membri ai Comisiei speciale a Camerei Deputaţilor şi Senatului pentru exercitarea controlului parlamentar asupra activităţii Serviciului de Informaţii Externe, de la 3 deputaţi şi doi senatori, cât este în prezent, la 4 deputaţi şi 3 senatori, în vederea asigurării unei mai bune gestionări a procesului de control parlamentar asupra acestui serviciu.
În şedinţa din data de 28 februarie 2017, potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat inițiativa legislativă supusă avizării, expunerea de motive şi au avut în vedere avizul favorabil al Consiliului Legislativ, transmis prin adresa cu nr.101 din 24 februarie 2017.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să acorde aviz favorabil propunerii legislative.

În raport de obiectul şi conţinutul reglementării, propunerea legislativă face parte din categoria legilor organice.

                     PREŞEDINTE,   




SECRETAR,

                 Eugen NICOLICEA


 Costel Neculai DUNAVA
Consilier parlamentar, Andreea Sârbu

